RESOLUCIÓN do 27 de marzo de 2006 pola que se convoca un curso de capacitación para mandos intermedios (cabos e sarxentos) de policía local.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 05/04/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a realización dun curso de capacitación para mandos intermedios (cabos e sarxentos) de policía local, segundo o previsto no artigo 23 da Lei 3/1992, do 23 de marzo, de coordinación das policías locais, que deberá desenvolverse conforme as seguintes bases:
-Obxectivos: o curso ten por obxectivos dotar os mandos intermedios (cabos e sarxentos) da policía local dos coñecementos necesarios para o mellor desempeño do seu labor profesional.
-Destinatarios: o curso vai dirixido aos mandos intermedios (cabos e sarxentos) de policía local que accederon a esta categoría tanto por oposición libre como por promoción interna, dos distintos concellos de Galicia.
-Inscrición: a inscrición dos participantes será totalmente gratuíta, debéndose comunicar esta antes do 21 de abril de 2006 para efectuar a correspondente reserva de praza.
-Prazas: sen límite.
-Solicitudes:
1. Os concellos que se atopen nesta situación deberanlle remitir un escrito ao Centro de Estudos Xudiciais e Seguridade Pública de Galicia, solicitando a participación no curso, no cal figure a lista de persoas que superaron as correspondentes probas de oposición ou a fase de concurso e cubrir o anexo con todos os datos nel reflectidos, para efectuar a correspondente reserva de praza para a realización do devandito curso.
2. O prazo para a remisión de escritos rematará o día 21 de abril de 2006.
3. Os escritos deberán enviarse ao Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada. Previamente remitiranse por fax para axilizar os correspondentes trámites.
-Contido e duración:
O curso desenvolverase en sesións de mañá e tarde, de luns a venres, e nel trataranse entre outros os seguintes módulos:
* Misión e funcións policiais.
* Policía de protección e seguridade.
* Policía de tráfico e transporte.
* Policía xudicial e de investigación.
* Policía administrativa.
* Área de técnicas de xestión e dirección.
* Área de reforzo.
O curso terá unha duración de tres meses de formación teórica. Para aqueles alumnos de novo acceso aos corpos de policía local haberá ademais un módulo de prácticas nos centros de traballo (concellos) de tres meses de duración.
-Datas:
O curso principiará o vindeiro día 24 de abril de 2006.
O horario será das 9.00 ás 20.00 horas.
-Desenvolvemento do curso: os alumnos do Centro de Estudos Xudiciais e Seguridade Pública de Galicia, durante o seu período de permanencia no centro rexeranse polo Regulamento de réxime interior deste, publicado no DOG do 28-7-1995, nº 144.
-Certificado: para obter o correspondente diploma será requisito indispensable superar todas as materias que figuren no programa.
-Modificacións: o Centro de Estudos Xudiciais e Seguridade Pública de Galicia poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 27 de marzo de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA